section_heading: Vojna karijera
paragraph_text: Wenzel von Wurm je rođen 27. veljače 1859. u Karolinenthalu u vojničkoj obitelji. Nakon završetka Tehničke vojne škole u Beču koju završava s odličnim uspjehom i pohvalama, od 1879. godine s činom poručnika služi u 1. inženjerijskoj pukovniji. Od 1883. pohađa Vojnu akademiju u Beču, te po završetku iste, od 1885. godine, služi u stožerima najprije 58. pješačke brigade, te potom 24. pješačke brigade. U svibnju 1886. sklapa brak s Irenom Mezner s kojom je imao dvije kćeri od kojih je jedna umrla nakon rođenja. Njegova prva supruga je preminula 1895., nakon čega je 1899. kao udovac sklopio drugi brak s Mariom Natieskom s kojom je imao još jednu kćer.